
Termékenység az állam szolgálatában. Vesta-szüzek szerepe Rómában

A rómaiaknak az államról alkotott képéhez elválaszthatatlanul hozzátartoztak a Vesta-szüzek. A dolgozat azt vizsgálja, hogy mi az a mozzanat, ami fontossá tette, hogy Róma fenntartson egy ilyen vallási intézményt. A papnők talán legkülönlegesebb vonása a szüzesség kötelező megőrzése, illetve az élve eltemetés büntetése, ha elveszítik azt. Az első ismert Vesta-szűz Rhea Silvia, aki Romulus és Remus édesanyja volt, de eddig kevesen vizsgálták, hogy vesta-szűzi minősége miért volt szükséges Róma alapítástörténetéhez. A dolgozat áttekinti továbbá az élve eltemetés helyszínének lehetséges értelmezéseit és az élve eltemetés szerepét Róma és polgárai közötti kapcsolat vonatkozásában, végül kitér a termékenység és a Vesta-papnők szüzességének összefüggéseire is.
Róma alapítástörténetében megjelenik a vérfertőzés és a testvérgyilkosság, amelyek az alapvető társadalmi együttélési tilalmakhoz tartoznak. A Vesta-szüzek bűne felidézi Róma polgáraiban ezeket a szabályokat, és a Vesta istennőhöz társított tűz az, ami elégeti ezeket a bűnöket, azaz a barbár közösséget segíti a civilizált társadalommá válás útján.



